Institutul Limbii Române

Săptămâna Eminescu – 15-19 ianuarie 2018 Universitatea din Regensburg, Germania
2018-01-19
Vreme trece, vreme vine … Pentru a marca cei 168 de ani de la nașterea poetului național al românilor, Mihai Eminescu, lectorul de limba română de la Universitatea din Regensburg (Germania), Diana V. Burlacu, a oferit studenților ocazia de a se delecta cu câteva dintre cele mai frumoase poeme eminesciene. Drept urmare, toate cursurile de limba română din săptămâna 15-19 ianuarie 2018 au fost dedicate acestui eveniment cultural.
Studenții înscriși la cursurile de Rumaenicum (grupele de începători, intermediari, avansați și Secondos) s-au familiarizat cu viața zbuciumată a poetului-nepereche, apoi au lecturat și au analizat creații lirice precum Glossă, Ce te legeni…, Luceafărul – fragment, Pe lângă plopii fără soț, Somnoroase păsărele și Ce-ți doresc eu ție, dulce Românie, poeziile fiind selectate în funcție de nivelul de cunoștințe de limba română al studenților.
La final, studenții au primit și traducerile literare, în limba germană, ale poemelor originale (din lucrarea Vom Leben und Wirken der Romanen. 1. Mihail Eminescu, Jena und Leipzig, 1937, în traducerea lui Konrad Richter – prima traducere de excepție a poeziilor eminesciene în limba germană, și din recenta antologie lirică Einhundertelf Rumänische Dichter. Von Eminescu bis Gegenwart, București, 2000).
Deși Tudor Arghezi își exprima regretul, în urmă cu aproape 70 de ani, că „lacătul limbilor nu poate să fie descuiat cu cheile străine”, iar „poezia nu poate să fie tălmăcită, ea poate fi numai apropiată”, iată că, din motive lesne de înțeles, este absolut necesar ca Eminescu să fie deslușit și de către străini, de vreme ce, tot din spusele lui Arghezi, „fiind foarte român, Eminescu e universal …”
Diana Burlacu
Lector de limba română, Universitatea din Regensburg

Germania, Mainz- Seară culturală la Universitatea Johannes Gutenberg
2018-01-17
Ziua Culturii Naţionale româneşti, 15 ianuarie, a fost prilejul cu care studenţi, cadre didactice, cercetători şi membri ai comunităţii româneşti din regiune au fost invitaţi la o Seară culturală românească la Universitatea Johannes Gutenberg din Mainz. Lectoratul ILR a organizat o manifestare de popularizare a civilizaţiei românofone şi a activităţilor lectoratului pe 17 ianuarie 2018, în clădirea Philosophicum a universităţii. (…)

Polonia, Poznan- Sărbătorirea Zilei Culturii Naționale Române
2018-01-16
Cum poate fi celebrat un poet mai bine decât prin lecturarea textelor sale? Anul acesta, cu ocazia Zilei Culturii Naționale, în data de 15 ianuarie 2018, lectorul de limba română de la Universitatea „Adam Mickiewicz” din Poznan, Polonia, Dr. Emilia Ivancu (…)

Spania, Barcelona- Sărbătorirea Zilei Culturii Naționale
2018-01-16
Sărbătorirea Zilei Culturii Naționale la Universitatea Autonomă din Barcelona
Lectoratul de Limba română din cadrul Universității Autonome din Barcelona a sărbătorit Ziua Culturii Naționale printr-un eveniment care a cuprins două activități: o lectură comentată a „Luceafărului” de Mihai Eminescu și un atelier de traduceri de literatură română. Avându-i ca destinatari pe studenții înscriși la cursurile de română, evenimentul a avut loc marți, 16 ianuarie 2018, de la ora 11.30, în sala 206 a Facultății de Traduceri și Interpretări, și a fost realizat de Ioana Alexandrescu, lector de limba română.

Ungaria, Szeged- Mihai Eminescu, Luceafărul peoziei românești.
2018-01-15
MIHAI EMINESCU- LUCEAFĂRUL POEZIEI ROMÂNEŞTI
ANIVERSAT LA SZEGED
Mihai Eminescu este considerat de către cititori şi de către critica literară cel mai important scriitor romantic din literatura română. Evenimentul ,,Mihai Eminescu, Luceafărul poeziei româneşti” a fost organizat de către Catedra de Limbă Română de la Facultatea Pedagogică „Juhász Gyula” din Szeged la data de 15 ianuarie 2018. Programul seratei culturale ce-i poartă numele marelui poet a fost marcat de prelegeri referitoare la viaţa şi activitatea poetului, cu precădere pe corespondenţa Mihai Eminescu – Veronica Micle descoperită de curând şi publicată la o editură din Iaşi. În cadrul evenimentului au fost recitate poezii eminesciene, atât în limba română cât şi în limba maghiară. La această aniversare au participat membrii Catedrei de Limbă Română, profesori din cadrul Universităţii şi studenţi.

Profesor Szabo Zsolt,
Lector de limba română în Universitatea din Szeged, Ungaria

Finlanda, Turku- Eveniment editorial
2018-01-10
Departamentul de limbă şi cultură română de la Universitatea din Turku (Finlanda), în parteneriat cu lectoratul de la Universitatea „Adam Mickiewicz” din Poznań (Polonia), a publicat la începutul anului 2018 acest volum dedicat limbii române ca limbă străină.
La volum participă atât cadre universitare care predau în România la anul pregătitor, cât şi lectori din străinătate careactivează la lectoratele coordonate de Institutul Limbii
Române de la Bucureşti.
Cele două laturi predominante ale volumului sunt metodelelede predare ale LRLS şi reflecţii asupra manualelor, pe de o parte, şi implicaţiile de ordin cultural (imersiune şi comunicare interculturală), pe de altă parte.
LIMBA ROMÂNĂ CA LIMBĂ STRĂINĂ. METODOLOGIE ȘI APLICABILITATE CULTURALĂ
Volum editat de Paul Nanu & Emilia Ivancu.
Imagine şi design copertă: Ovidiu Clim
© Romanian Kieli ja Kulttuuri (2018)
Kieli- ja käännöstieteiden laitos | Turun Yliopisto
ISBN 978-951-29-7035-3 (Print) | ISBN 978-951-29-7036-0 (PDF)

Armenia, Erevan- Obiceiuri de Crăciun.
2017-12-25
În luna decembrie, Universitatea „Valeri Brusov” din Erevan a organizat două evenimente majore de prezentare a ofertei educaționale pentru anul universitar 2019-2020, iar lectoratul de limba română a fost reprezentat de studenții din anul III și IV. Liceenii din orașele Sevan și Gyumri, au avut ocazia să vadă costume populare românești, cărți de referință, sa vizioneze clipuri cu principalele destinații turistice din România și chiar sa ia parte la un curs demonstrativ organizat de lectorul Henț Nicolae.
In data de 25 decembrie, lectoratul de limba română a găzduit simpozionul ” Tradiții de Crăciun în România și țările vecine”, organizat împreună cu Departamentul de Relații Internaționale al Universității ” Valeri Brusov „. Studenții cursului de limba română au gătit și prezentat oaspeților armeni câteva preparate cu specific românesc.

Spania, Barcelona- Conferinţa „Mircea Cărtărescu en español: aspectos de la traducción de su obra”.
2017-12-21
Conferinţa „Mircea Cărtărescu en español: aspectos de la traducción de su obra”
Lectoratul de limba română din cadrul Universității Autonome din Barcelona a organizat conferința „Mircea Cărtărescu en español: aspectos de la traducción de su obra”, susţinută de Ioana Alexandrescu, lector de limba română.
Conferinţa a avut loc marţi, 21 noiembrie, la ora 13, în sala 207 a Facultăţii de Traduceri şi Interpretări şi a oferit o analiză a traducerilor în limba spaniolă ale operei lui Mircea Cărtărescu. S-au abordat aspecte privind traducerea indirectă, retraducerea, paratextul etc. cu scopul de a obţine o perspectivă plurală asupra subiectului.

Polonia, Poznan- Universitatea colorată.
2017-12-14
UNIVERSITATEA COLORATĂ este un program universitar pentru elevii cu vârste între 8 și 12 ani pentru regiunea Poznan – Wielkopolska, Polonia. În cadrul acestui program, Lectorul de Limba și Literatura Română de la Universitatea „Adam Mickiewicz” din Poznan, a fost solicitată de Rectoratul Universității să țină o prelegere despre unei grupe de 200 de copii cu vârste între 10 și 12 ani. (…)

Elveția, Geneva- Agendă culturală de sfârșit de an
2017-12-13
În luna decembrie, în cadrul Lectoratului de limba română care funcționează la Departamentului de limbi și literaturi romanice de la Universitatea din Geneva, au avut loc două evenimente culturale.
Primul, organizat pe data de 10 decembrie la Conservatorul Popular de Muzică, Dans și Teatru din Geneva, a fost un concert susținut de patru pianiști români și de origine română. Oana Dinea, Valentina Gheorghiu, Philippe Boaron și Dinu Mihăilescu și-au făcut studiile la Conservatorul din Geneva și continuă să lucreze și să studieze în Elveția. Doi dintre ei sunt profesori în cadrul instituției menționată mai sus. În decembrie 2015 au luat inițiativa de a organiza împreună un concert de pian, cu interpretare excepțională, la patru, șase și opt mâini. Evenimentul a avut ca scop strângerea de fonduri pentru victimele incendiului de la Colectiv. Concertul a avut un succes atât de mare, încât tinerii pianiști au decis să continue colaborarea și au organizat încă două manifestări similare, în scop umanitar, în următorii doi ani. În program s-au regăsit atât compozitori români, cât și internaționali. La sfârșitul lui 2017 au hotărât să se organizeze într-o asociație culturală, intitulată „Pianistes en scène” în cadrul căreia își propun să organizeze concerte în vederea strângerii de fonduri pentru diferite cauze umanitare ; evenimentul din 10 decembrie a reprezentat evenimentul inaugural. Lectoratul de limba română de la Universitatea din Geneva le-a fost alături încă de la înființare, implicându-se în organizarea concertelor, invitând membrii ai comunității academice și participând împreună cu studenții.
Al doilea eveniment a fost conferința organizată de Conf. Univ. Dr. Ștefan Gencărău, de la Universitatea Babeș-Bolyai din Cluj-Napoca, pe data de 12 decembrie. Tema conferinței a fost „Père Nicolas dans la culture et les traditions des Roumains”. Invitatul le-a prezentat studenților și auditorilor liberi prezenți în sală atât detalii despre tradițiile legate de Sfântul Nicolae, cât și despre sărbătorile de iarnă la români, în general. Publicul a apreciat prezentarea, bogat ilustrată de imagini și secvențe video, și a declanșat o discuție despre obiceiuri și tradiții de sezon în diverse țări. Participanții și-au manifestat interesul de a asista și la alte evenimente de acest tip și au pus mai multe întrebări legate de vizitarea României în perioada de iarnă.
Evenimentele online :
https://www.unige.ch/lettres/roman/unites/roumain/actualites/concert-10-decembre/
https://www.unige.ch/lettres/roman/unites/roumain/actualites/conference-12-decembre-pere-nicolas-dans-la-culture-et-les-traditions-des-roumains/
Înregistrare din concert : https://www.facebook.com/pianistes.en.scene/posts/307657079725498

Spania, Sevilla- proiecții de film românesc
2017-12-11
Lectoratul de limbă română de la Universitatea din Sevilla a marcat Ziua Națională a României și intrarea în anul Centenarului Marii Uniri cu o serie de ecranizări clasice ale operei lui I. L. Caragiale. Detaliem în continuare programul proiecțiilor.
13 noiembrie 2017: Mofturi 1900, 1964, 60 min., cu subtitrare în limba engleză. Lanțul slăbiciunilor, 1952, 7 min., cu subtitrare în limba engleză.
20 noiembrie 2017: Vizita, 1952, 8 min., cu subtitrare în limba spaniolă. Două lozuri, 1957, 60 min., cu subtitrare în limba spaniolă.
27 noiembrie 2017: D-ale carnavalului, 1958, 75 min., cu subtitrare în limba spaniolă.
4 decembrie 2017: O scrisoare pierdută, 1953, 135 min., cu subtitrare în limba spaniolă.
11 decembrie 2017, Seminar de traducere: Căldură mare, 8 min. Traducerea în spaniolă a textului împreună cu studenții de la cursurile de limbă română, urmată de proiecția filmului fără subtitrare.

Turcia, Ankara- 1 Decembrie la Lectoratul de Limba romana
2017-12-01
Vineri, 1 decembrie 2017, studenții înscrişi la cursurile de limbă română şi cultură românească din cadrul Facultății de Limbi, Istorie şi Geografie, de la Universitatea din Ankara, Republica Turcia, au sărbătorit Ziua Națională a României. Studenții turci au fost antrenați în pregătirea acestui eveniment, confecționând stegulețe şi semne de carte cu motive tradiționale româneşti pe care le-au distribuit invitaților. Lectorul de limba română, Alina Iftime, a prezentat membrilor comunității academice, o serie de materiale ilustrând însemnătatea zilei de 1 Decembrie, Ziua Unirii, dar şi simbolurile naționale. Participanții au degustat cozonacul românesc şi au admirat, pe fond muzical constituit de cântece populare româneşti, imagini din România, expuse în sală. Toți cei prezenți la eveniment, cadre didactice, directorul de departament – Nevin Özkan, studenți, reprezentantul Ambasadei României în Republica Turcia – dna Laura Dumbrăveanu Onat, au apreciat atmosfera de sărbătoare autentic românească creată.
Profesor Alina Iftime
Lector de limba română, Universitatea din Ankara

Interviu cu Lectorul de limba română, dr. Emilia Ivancu, Universitatea „Adam Mickiewicz”, Poznań, Polonia
2017-11-30
La începutul acestui an academic, 2017-2018, Lectorul de limba și literatura română care funcționează în cadrul Catedrei de Românistică a Universității „Adam Mickiewicz” din Poznań, Polonia, Dr. Emilia Ivancu, a acordat un amplu interviu site-ului independent de media Intervio.ro, primul site din Romania dedicat interviurilor, la solicitarea Redactorului-șef, Andrei Alexandru Micu. Interviul este amplu și abordează diverse teme, de la experiența de lector de limba română în Polonia, istoria lectoratului din Poznań, rolul Institutului Limbii Române în diplomația culturală, până la o comparație a sistemelor de educație român și polonez. Istoria și referințele lingvistice nu lipsesc nici ele din această convorbire. Interviul, care a fost publicat în 1 decembrie, 2017, poate fi găsit la următorul link:
http://intervio.ro/2017/11/29/emilia-ivancu-lector-la-universitatea-adam-mickiewicz-fara-cultura-ramanem-orbi-si-surzi-in-fata-celuilalt-si-numai-relatiile-culturale-pot-sta-la-baza-dezvoltarii-de-orice-alt-fel-si-mai/

Dr. Emilia Ivancu
Catedra de Românistică,
Institutul de Limbi Romanice,
Universitatea „Adam Mickiewicz”,
Poznań, Polonia

Germania, Regensburg- Lectura in Tandem
2017-11-14
Tandemlesung / Lectură în Tandem – 14 noiembrie 2017
Universitatea din Regensburg, Germania
Parte a unei serii de prezentări, conferințe și expoziții intitulate Europa și noi (octombrie 2017 – februarie 2018), la Biblioteca Oraşului Regensburg (Germania), a avut loc, în data de 14 noiembrie 2017, un eveniment special pentru promovarea limbii și culturii române: Tandemlesung / Lectură în Tandem, organizat de Centrul de Studii Est-Vest (Europaeum) al Universității din Regensburg (UR).
Moderat de către doamna director Lisa Unger-Fischer (Europaeum) și în prezența cadrelor didactice, studenților, lectorului de limba română la Universitatea din Regensburg (Diana V. Burlacu), dar și a tuturor celor interesați, evenimentul a reunit, prin lectură și discuții, perspectiva studenţilor germani asupra României şi a studenţilor români asupra Germaniei. Pe de o parte, Verena Blinzler (UR) nu s-a gândit niciodată că (inspirată de motto-ul evenimentului: Hätte nicht gedacht, dass …/ Nu m-aș fi gândit vreodată că …) rețelele sociale reprezintă un adevărat fenomen în viața românilor, scriind și lecturând articolul Îmi place! – Gefällt mir! Prietenia 2.0 în era rețelelor sociale. Pe de altă parte, în timpul vizitei în Germania, Petra Pilbák (UBB Cluj-Napoca) a fost plăcut surprinsă de Verdele în toate nuanțele lui. Spații verzi, parcuri și grădini în Regensburg (lectura: Diana V. Burlacu). Lectura în Tandem de la Regensburg a reprezentat, dincolo de experiențele autentice ale autorilor și de dialogul dinamic inițiat de cei prezenți, o călătorie interculturală, o conștientizare a diferențelor, dar mai ales a asemănărilor dintre cele două culturi.

* Prezentarea evenimentului: http://www.uni-regensburg.de/europaeum/index.html
* Articolele in extenso (Cartea Tandem): http://www.uni-regensburg.de/europaeum /landeskundliche-tandems/publikationen/index.html (în română și în germană)

Armenia, Erevan- Participare la Colocviul Internațional Studențesc "Lucian Blaga" din Sibiu
2017-10-28
Studenții Lectoratului de Limba română din anul IV ai Secției de limba română din cadrul Universității de Limbi Straine si Științe Sociale „Valeri Brusov” din Erevan, Armenia, au participat în perioada 27-28 octombrie 2017, la a XXV -a ediție a Colocviului Internațional Studențesc „Lucian Blaga” din Sibiu.
Prezența studenților străini ai domnului profesor Nicolae Henț, actualul lector de limba română din capitala armeană, la lucrările colocviului ține deja de tradiția pe care domnia sa a inițiat-o acum trei ani, în perioada când era lector de limba română în Universitatea din Delhi, India.
Studentele armene participante au ales sa traducă trei poezii definitorii pentru lirica blagiană: „Liniște”, „Gorunul” și „Noi și pământul”, din limba română in limba armeană. Nu a fost deloc usor, însă munca lor de săptămâni a fost răsplătită pe deplin: două PREMII I , Alvard Karapetyan și Arpine Harutyunyan și un PREMIU II, Hasmik Gabrelyan. Iată cum sună în limba lui Abovian, un scurt fragment din poezia ” Noi și pământul” de Lucian Blaga:
Menq yev Yerkiry
Vorqan astgher en tapvum ays gisher!
Gisherva hreshy yerkragundy ir dzerqum pahum
yev dra vra hreghen kaytser e netum` vor uzhgnoren kraki matni.
Ays gisher, yerb bazmahamar astgher en tapvum (…)
Profesor Nicolae Henț
Lector de limba română în Universitatea de Limbi Străine si Științe Sociale „Valeri Brusov” din Erevan, Armenia

A XV-a conferință organizată de LECTORATUL DE LIMBĂ, LITERATURĂ, CULTURĂ ȘI CIVILIZAȚIE ROMÂNEASCĂ la Université libre de Bruxelles
2017-10-25
A XV-a conferință organizată de LECTORATUL DE LIMBĂ, LITERATURĂ, CULTURĂ ȘI CIVILIZAȚIE ROMÂNEASCĂ la Université libre de Bruxelles – ULB
Considerations on Romanian Feminism: Evolution and Main Trends/ Despre feminism în România: evoluție și tendințe principale
Invitată: Conf. univ. dr. Roxana MARINESCU de la Academia de Studii Economice din București
Miercuri 25 octombrie 2017 la Université libre de Bruxelles – ULB a avut loc a XV-a conferință organizată de lectoratul de limbă, literatură, cultură și civilizație românească în cadrul programului de studii românești al Facultății de Litere, Traducere și Comunicare. Conferința face parte dintr-o serie de evenimente științifice și culturale care au ca scop cunoașterea și promovarea culturii române. Acestea sunt susținute atât de universitatea gazdă, Université libre de Bruxelles – ULB și Facultatea de Litere, Traducere și Comunicare – LTC, cât și de Institutul Limbii Române – ILR, cărora li se adaugă alți parteneri importanți: Institutul Cultural Român din Bruxelles – ICRB, Ambasada României în Regatul Belgiei, Liga Studenților Români din Străinătate – LSRS, Departamentul de Limbi și Litere, centre de cercetare din universitate etc.
Seria conferințelor a fost deschisă în anul 2011 prin conferințele L’art et le cerveau. La physiologie neuronale du Beau și Deux esthétiques chrétiennes apparentées: orient et occident susținute pe 30 noiembrie de către Dr. Jan DE MAERE (Université de Gand) și, respectiv, Acad. Prof. Dr. Răzvan THEODORESCU (Academia Română). Au urmat, în ordine cronologică: Prof. Marianne MESNIL (Université libre de Bruxelles) – Noel en Roumanie – Mascarade roumaine (realizator Christian Mesnil 1973), ULB, 13 decembrie 2012; Conf. Dr. Mirela OCINIC (Universitatea „Lucian Blaga” din Sibiu) – Râsul amar al lui I.L. Caragiale /Le rire amer de I.L. Caragiale, cu participarea actriței Dr. Ioana-Raluca ZAHARIA, ULB, 22 martie 2013; Acad. Prof. Dr. Eugen SIMION (Academia Română) – Le jeune Eugen Ionescu, ULB, 23 mai 2014; Prof. Ileana OLRICH (Arizona State University) – Theorizing the Twentieth-Century Romanian Literature in a Comparative Context, ULB, 13 mai 2015; Conf. Dr. Ioana Valentina MURĂRUȘ (Universitatea din București) – National Minorities in Romania. Language and Education Policies, ULB, 24 aprilie 2016; Prof. Dr. Rodica ZAFIU (Universitatea din București) – Littérature et argumentation: romans et mémoires roumains sur la Grande Guerre, ULB, 18 martie 2016; Conf. Dr. Isabela NEDELCU (Universitatea din București, Academia Română) – Particularités syntaxiques de l’infinitif en roumain, ULB, 15 aprilie 2016; Dr. Helga BOGDAN-OPREA (Universitatea din București) – A mystery and a historical miracle: the Romanian language – 2000 years of latinity, ULB, 23 septembrie 2016; Conf. Dr. Roxana BÂRLEA (Université de Genève) – Représentations-type dans le mental collectif des Roumains : histoire, mentalités et miroirs de la société, ULB, 10 noiembrie 2016; Conf. Dr. Roxana MARINESCU (Academia de Studii Economice din București) – Gender and Representation in Communist and Postcommunist Romania, ULB, 8 mai 2017; Dr. Mihaela CONSTANTINESCU (Universitatea din București) – Humour politique roumain/ Umor politic românesc, ULB, 20 septembrie 2017 și Dr. Gabriela STOICA (Universitatea din București, Academia Română) – Insights into the history of an emotion concept: the Romanian patriotism/ Din istoria unui concept afectiv – rom. Patriotism, ULB, 20 septembrie 2017.
Conferințele din acest an universitar sunt dedicate aniversării CENTENARULUI MARII UNIRI.
Invitata conferinței din 25 octombrie 2017, Dna Roxana Marinescu, este conferențiar doctor la Academia de Studii Economice din București unde predă Intercultural Communication, Cultural Studies and Communication, Gender and Business. Dna Roxana Marinescu a publicat numeroase studii de specialitate fiind autoare sau coautoare a volumelor Crossing Cultures (1999), Rights in Deed (2002), Together/ Împreună (2007). Violated Bodies: A Cross-Cultural Reading by Writers of South-Asian Origin (2009), Northern Ireland. Border Country (2013), Salman Rushdie and Multiple Identities (2013) and Intercultural Communication in Contemporary Society (2013). De menționat faptul că Dna Roxana Marinescu face parte din AnA Society for Feminist Analyses, un ONG cu vastă experiență în programe de dezvolatere comunitară și în cercetarea interdisciplinară aplicată pentru egalitatea în drepturi dintre femei și bărbați.
Conferința s-a axat pe identificarea, definirea și descrierea trăsăturilor fundamentale ale feminismului în România, de la sfârșitul secolului al XIX-lea și până astăzi, în raport cu tendințele și evoluția feminismului european. Au fost caracterizate trei perioade principale: zorii feminismului în România, perioada comunistă și perioada postcomunistă.
Conferința a fost urmată de o dezbatere la care au participat, în egală măsură, studenți și profesori, reprezentanți ai instituțiilor românești din Belgia și reprezentanți ai comunității românești belgiene, dar și un public mai larg, prieteni ai românismului. Întrebările au fost variate, de la întrebări de tip teoretic, precum „Există feminism în România?”, până la întrebări punctuale privind comentarea unor informații din presa actuală. Răspunsurile, argumentate și nuanțate, au rămas deschise, potrivit principiului liberului examen și al dezvoltării spiritului critic.
Seria conferințelor va continua în semestrul al doilea cu un program lunar, propunând ca subiecte de reflecție: terminologia românească, influența limbii franceze asupra limbii române, problematica limbii române în era globalizării și dubletele etimologice ca sursă de intercomprehensiune în familia limbilor romanice.
Cristina-Alice Toma
Lector de limba română, Universitatea Liberă din Bruxelles

Vilnius, Lituania- Inaugurarea Lectoratului de Limba română din Universitatea din Vilnius
2017-10-03
Inaugurarea Lectoratului de Limba română din Universitatea din Vilnius, Lituania
Marți, 3 octombrie 2017, a fost inaugurat Lectoratul de Limba română din Universitatea din Vilnius, Lituania. Evenimentul s-a desfășurat începând cu ora 15.00, în amfiteatrul UKD din cadrul Institutului de Limbi Străine.
Lectoratul, aflat în primul său an de funcționare, se adresează atât studenților Universității din Vilnius, cât și tuturor celor care doresc să învețe sau să-și perfecționeze limba română. În anul universitar 2017 – 2018, pentru cursurile de limba română s-au înscris 14 cursanți. Înscrierile se pot face semestrial, pe site-ul oficial al Universității din Vilnius.
La eveniment au participat, printre alții, membri ai corpului diplomatic al României, acreditați la Vilnius și membri ai conducerii Universității din Vilnius. Universitatea din Vilnius a fost reprezentată de prof. univ. dr. Roma Kriaučiūnienė (directorul Institutului de Limbi Străine) și prof.univ.dr. Meilutė Ramonienė (decanul Facultății de Filologie). La eveniment a fost prezent și Ambasadorul Extraordinar și plenipotențiar al României în Republica Lituania și Republica Letonia, Excelența Sa domnul Dan Adrian Bălănescu.

Roma, Italia- cursuri de limba română la Accademia di Romania
2017-10-01
Inițiat în anul universitar 2010-2011, cursul de limba română susținut an de an de lectorul de limba română din Universitatea Sapienza din Roma, doamna Nicoleta Neșu, este organizat de I.C.R. București la Accademia di Romania în Roma.
Cursul se adresează publicului italian larg, cu motivaţii diverse. Participanţii provin din mediul de afaceri sau sunt funcţionari în înterprinderi de stat şi particulare care desfăşoară activităţi în România, studenţi şi doctoranzi în diverse domenii (istorie, ştiinţe politice, ştiinţe juridice) care au interferenţe cu limba română, profesori de latină, italiană sau alte limbi romanice, medici, jurişti, personal diplomatic, carabinieri, polițiști etc. La cursuri participă și unii dintre studenții înscriși la Universitatea Sapienza, la cursul de limbă și literatură română, ca o completare a orelor de nivel universitar.
Participarea la cursuri este gratuită.

lect. univ. dr. Nicoleta Neșu,
Universitatea Sapienza, Roma

Slovacia, Bratislava- Conferința Științifică Internațională „Zilele Studiilor Romanice- Dialogul lumilor romanice în contextul Europei centrale și de Est”
2017-09-30
Catedra de Limbi Romanice a Facultăţii de Litere din cadrul Universității
Comenius din Bratislava, gazda Lectoratului de Limba română din capitala slovacă,
a organizat, în perioada 29-30 septembrie 2017, Conferința Științifică Internațională
„Zilele Studiilor Romanice”, intitulată „Dialogul lumilor romanice în contextul Europei
centrale și de Est”.
Scopul conferinţei a fost continuarea tradiţiei întâlnirilor reciproce dintre
cercetǎtorii și doctoranzii romanişti pe tǎrâmul celei mai vechi facultăţi de litere din
Slovacia. Conferinţa a fost împărţită pe cinci secţiuni, în funcţie de limba
comunicărilor (spaniolă, franceză, italiană, portugheză şi română).
În acest an, subiectul principal a fost prezentarea şi analiza dialogului lumilor
romanice în contextul Europei Centrale și de Est, temele conferinței fiind:
• Locul limbilor, literaturilor și al culturilor romanice în Europa Centrală și de Est;
• Relațiile literare, culturale, istorice, sociale și lingvistice: influențe și paralelisme
între lumea romanică și Europa Centrală și de Est;
• Limbile şi Literaturile naționale: schimbări în configurarea identității și dialogul
transfrontalier din spațiul Europei centrale de azi;
• Problemele și deschiderile plurilingvistice în literatură și traductologie;
• Literatura exilului și a emigrației.
Lector univ. dr. Marius-Traian Miheț
Lector de limba română în Universitatea Comenius din Bratislava, Republica
Slovacă

Bruxelles, Geneva, Lisabona- Proiect interuniversitar de promovare a limbii române
2017-09-20
Activități de promovare a limbii și a culturii române
în cadrul Evenimentului de Multiplicare Oportunidance de la București

În luna septembrie 2017 a avut loc cel de-al treilea și ultimul eveniment din seria de „multiplicare” în cadrul proiectului Oportunidance – Dance Your Way to Other Cultures[1] (www.oportunidance.eu), coordonat de Conf. Dr. Roxana Bârlea, lector de limba română la Universitatea din Geneva, Confederația Elvețiană.
Acesta a constat în ateliere de limbi străine – română, franceză, engleză, spaniolă, portugheză și catalană –, activități de comunicare interculturală, cursuri de dans, predate în limbile proiectului, precum și un bogat program cultural de descoperire a Bucureștiului și a României. Obiectivul general al evenimentului a fost promovarea limbilor și culturilor din țările implicate în proiect (România, Belgia, Spania și Portugalia), precum și consolidarea competențelor interculturale și de intercomprehensiune în limbi romanice ale participanților.
În vederea promovării culturii și a civilizației românești, participanții au fost implicați activ, în grupe multinaționale, în următoarele tipuri de activități: tur ghidat interactiv în centrul Bucureștiului (7 echipe, 3 ore fiecare tur); ateliere de dansuri populare românești; vizitarea unor muzee și discutarea anumitor aspecte culturale, în perspectivă comparată; degustare de produse și feluri de mâncare românești; punerea în scenă a unor momente din istoria României etc.
În eveniment au fost implicați 60 de cursanți din țările menționate – studenți ai lectoratelor de română de la Universitățile din Lisabona, Geneva și Bruxelles, dar și alți adulți interesați de dialogul cultural.
O echipă formată din 17 profesori, printre care se numără și cele trei lectorițe de la universitățile menționate (Conf. Dr. Roxana Bârlea, Conf. Dr. Alice Toma, Lect. Dr. Roxana Ciolăneanu) au animat activități și jocuri interculturale specifice proiectelor de educație non-formală. Acestea au fost concepute în completarea exercițiilor interactive de pe platforma proiectului (www.oportunidance.ase.ro).
Evenimentul s-a încadrat în categoriile „Activități de promovare a limbii, culturii şi civilizației române” și „Elaborare de materiale didactice şi auxiliare” din fișa postului lectorilor.
Alte două activități similare s-au desfășurat în această vară: Lisabona, în luna mai, și Bruxelles, în luna iulie.
Evenimentul în imagini:
https://www.youtube.com/watch?v=uFWzXorxRiw&list=PL0rwsjInaQ8-8g0JrQPprM6L2S-hHgWnk&index=64
https://www.youtube.com/watch?v=McWtcZ7ZRDM
https://www.youtube.com/watch?v=v23MknamCnI&list=PL0rwsjInaQ8-8g0JrQPprM6L2S-hHgWnk&index=94
https://www.youtube.com/watch?v=Fg5hLOOQxk4&index=98&list=PL0rwsjInaQ8-8g0JrQPprM6L2S-hHgWnk
https://www.youtube.com/watch?v=inASsUeKBus&list=PL0rwsjInaQ8-8g0JrQPprM6L2S-hHgWnk&index=99
[1][1] Nr. 2015-1-RO01-KA204-015155. Proiect finanțat de Uniunea Europeană prin Programul ERASMUS+, Acțiunea-cheie 2, Parteneriate Strategice pentru Educația Adulților.
AFIȘ

Bruxelles, Belgia- Început de an universitar
2017-09-20
Deschiderea activității Lectoratul de Limba română din cadrul Universității Libere din Bruxelles este marcată în acest an universitar prin două conferințe: Din istoria unui concept afectiv: patriotismul românesc– conferențiază Gabriela Stoica, lector în Universitatea București și Umorul politic românesc– conferențiază Mihaela Constantinescu, lector în Universitatea București.
Cele două conferințe, organizate în 20.09.2017, se înscriu în ciclul patronat de lectoratul din capitala belgiană, destinat colaborărilor interuniversitare pe tema promovării culturii și civilizației românești.

Vineri, 15 septembrie 2017, a avut loc lansarea specializării Română B din cadrul programului de Traduceri al Facultății de Litere, Universitatea din Lisabona în prezența Ministrului pentru Românii de Pretutindeni, Andreea Păstîrnac
2017-09-15 08:00 - 17:00 (Europe/Helsinki)
Vineri, 15 septembrie 2017, a avut loc lansarea specializării Română B din cadrul programului de Traduceri al Facultății de Litere, Universitatea din Lisabona în prezența Ministrului pentru Românii de Pretutindeni, Andreea Păstîrnac
Cu această ocazie demnitarul român a avut o întrevedere cu Prodecanul Facultății de Litere, Prof. univ. dr. Alexandra Assis Rosa, care a menționat aprecierea față de activitatea Lectoratului de Limba Română de la Universitatea din Lisabona. Lectoratul s-a evidențiat atât prin multitudinea activităților de promovare a limbii și culturii române (organizarea de conferințe, subtitrare și proiecție de film etc.) pe care le organizează la FLUL, cât și prin oferta academică, adresată celor care vor să studieze temeinic limba română și să devină traducători.
La rândul său, ministrul român a subliniat preocuparea Ministerului pentru Românii de Pretutindnei pentru păstrarea și promovare limbii române în sânul comunităților românești din afara României. Demnitarul român a avansat ideea unor proiecte în parteneriat cu FLUL care să dinamizeze studiul limbii române și să atragă către studii universitare și persoane de origine română.
După încheierea convorbirilor, ministrul și prodecanul au mers în sala Labrino-Buescu, la o întâlnire cu studenții și traducătorii români din Portugalia.
Lectorul de limba română, Roxana Ciolăneanu, a prezentat activitățile Lectoratului: oferta academică (6 niveluri de limbă română, un curs de traducere română – portugheză și un curs de retroversiune portugheză – română); conferința anuală a Lectoratului, organizată în parteneriat cu ICR Lisabona, proiecte ERASMUS de predare a limbilor străine în contexte non-formale, precum și proiecte de subtitrare de film. Toate aceste activități au condus spre oportunitatea de a deschide în acest an academic studii de licență în română: specializare Română B în programul de Traduceri al FLUL. Unul din obiectivele principale ale noii specializări este formarea de traducători profesioniști, publicul vizat fiind nu numai studenții portughezi care vor să învețe română, ci și studenții de origine română care vor să-și valorifice limba maternă la nivel de licență.
Prezent la eveniment, directorul ICR Lisabona, Daniel Nicolescu, a prezentat cursurile de limbă română pe care ICR Lisabona le organizează, adaptate unui public non-academic, și de programul TPS, de sprijin financiar pentru publicare de traduceri în portugheză din literatura română.
Ambasadorul României la Lisabona, Ioana Bivolaru, a subliniat importanța și sprijinul pe care Ambasada le acordă promovării limbii și culturii române în Portugalia și a menționat, în acest sens, strânsa colaborare care există între Lectoratul de Limbă Română, Institutul Cultural Român și Ambasada României în Portugalia.
Manifestarea a cuprins, de asemenea, şi o întâlnire cu traducătorul Corneliu Popa.

New York, S.U.A.- Ziua Limbii Române
2017-08-31
Printr-un eveniment de excepție care a avut loc în data de joi, 31 august 2017, de la ora 19.00, Ziua Limbii Române a fost sărbătorită în sediul ICR New York sub genericul „Vârste și chipuri ale limbii române în SUA”.
Evenimentul a constat în conferința cu același titlu, susținută de dr. Mona Momescu, lectorul de limba și cultura română din cadrul Catedrei „N. Iorga”, Columbia University, New York, și într-o expoziție de carte rară.
Prin această conferință, dr. Mona Momescu a explorat modul în care limba și cultura română au fost prezentate în manualele de limba română publicate în SUA, în perioada 1919-1962.
Pornind de la întrebarea: „Ce spun alții despre noi?”, preocuparea imagologilor români din ultimii 25 de ani și-a găsit răspuns și în modul în care manualele de limba română scrise de „alții” sau „pentru alții” au avansat un chip al românilor.
“Cine sunt cei care au transmis studenților o imagine a românilor și culturii acestora? Români emigrați în SUA, americani interesați sau doar fascinați de România, autori care au crezut cu convingere că limba română merită aceeași acribie în abordare ca orice altă limbă de circulație internațională, ori au fost atrași de exotismul acesteia. Nu în ultimul rând, chipul limbii și culturii materne satisface o nostalgie, e fotografie tremurată, de familie, în care toate „personajele” stau încremenite în vârsta de aur a României interbelice, deși istoria s-a rotit de câteva ori.”, a susținut dr. Mona Momescu în cadrul conferinței.
Din perspectiva imaginii limbii și culturii române în SUA, dr. Mona Momescu s-a oprit la prezentarea următoarelor manuale: Irving Crowley – Elements of Romanian, Pangloss Publ, Hollywood, CA, 1944; Grigore Nandriș – Colloquial Rumanian: grammar, exercises, reader, vocabulary, K. Paul, Trench, Trubner & Co. Ltd., 1945; George Otto Seiver – Introduction to Romanian, Hafner Publishing Company, 1953; Elie Cristo-Loveanu – The Romanian Language, with a foreword by Mario Pei, New York, 1962.
Prezentarea a angajat, totodată, participanții în reflecția mai largă asupra interesului și „chipului / chipurilor” României, deschise de înființarea Societății „Amicii României” – societate care a publicat, în 1926, volumul Bulletin Dedicated to Her Majesty Queen Marie of Romania, cu ocazia vizitei Reginei Maria în SUA și Canada.
Conferința a fost susținută bilingv (în română și engleză). La final, a avut loc o sesiune de întrebări și răspunsuri, cu participarea activă a publicului. Evenimentul s-a bucurat de un public neașteptat de numeros și mult mai variat decât cel obișnuit: străini și români din imigrația veche, persoane de rafinament intelectual, cu formații profesionale extrem de eterogene (translatori, doctoranzi în filologie romanică, actori, medici, curatori de artă, profesori din domeniul științelor economice, descendenți ai românilor din diplomați), animați de dorința de a marca această zi sau de a afla mai multe despre limba română și despre cei care, pe teritoriul SUA, au servit limba română.
În aceeași zi, a fost inaugurată în holul ICR New York o expoziție de carte rară, care a prezentat publicului câteva „bijuterii bibliofile” – volume la care s-a făcut referire în conferință -, toate provenind din colecția particulară a dr. Mona Momescu: Philip Axelrad – The Elements of Roumanian: A Complete Roumanian Grammar with Exercises, Biblioteca Română, New York, 1919 (exemplarul expus este o ediție anastatică din 2014); George Otto Seiver – Introduction to Romanian, Hafner Publ. Company, New York, 1953 (ediția originală); Bulletin Dedicated to Her Majesty Queen Marie of Romania, Oct. 18, 1926, The Society of Friends of Romania, The Fischer Press, New York, 1926 (exemplar din ediția originală); Elie Cristo-Loveanu – The Romanian Language, New York, 1962, preface by Mario Pei. A fost expus exemplarul cu numărul 25 din ediția limitată de 525 de exemplare. În plus, volumul conține dedicația cu autograf a autorului și o scrisoare olografă către doamna Dorothy Norris Harkness. Cartea a fost publicată prin eforturile autorului, este bogat ilustrată și, altfel, nu se poate consulta decât la sala de lectură, în puținele biblioteci care o dețin.
Expoziția de carte, care a rămas deschisă până la data de 15 septembrie 2017, s-a bucurat de o semnificativă vizibilitate, fiind mediatizat atât în presa românească, cât și în cea americană, precum și în rețelele de socializare online.

Catalogue et architecture du savoir
2017-06-17
În datele de 16 și 17 iunie 2017, Academia Regală a Belgiei a găzduit colocviul „Catalogue et architecture du savoir”. Simpozionul cu caracter interdisciplinar, a avut ca scop fructificarea științelor universale pornind de la cele antice și până la cele contemporane, prin stabilirea unei organizări și a unei modalități de catalogare ale acestora. Limbile oficiale ale activității au fost franceză, engleză și română, aceasta fiind realizată la inițiativa doamnei Dr. lector de Limba Română a Universității Libere din Bruxelles – Alice Toma, a domnului Prof. Baudouin DECHARNEUX, de la aceeași universitate (membru a CIERL, a Academiei Regale a Belgiei și a FRS-FNR), a domnului Prof. Xavier LUFFIN (ULB și Academia Regală a Belgiei), Diana PAINCA – doctorandă in cadrul ULB și Prof. Jean LECLERCQ – UCL.
La deschiderea oficială au luat parte doamna Conf. Dr. Drs. Alice Toma, domnul Prof. Baudouin DECHARNEUX, domnul Prof. Petre Gheorghe BÂRLEA (Universitatea Ovidius din Constanța) cu participarea domnului Cătălin-Doru HRIȘCĂ, consilier diplomatic al Ambasadei României în Belgia. Invitații au fost – de la Universitatea Ovidius din Constanța: Prof. Cristina TAMAS, Prof. Mariana TOCIA, Prof. Petre Gheorghe BÂRLEA și Costel COROBAN; de la Universitatea Liberă din Bruxelles – Lambros COULOUBARITSIS, membru al Academiei Reale din Belgia, Prof. Sylvie PEPERSTRAETE (EPHE), Prof. Jean-Charles DUCÈNE (EPHE), Prof. Pierre BONNEELS, Prof. Fabien NOBILIO; de la Universitatea „Autónoma” din Madrid – José M. ZAMORA.
Conferința inaugurală a fost susținută vineri 16 iunie, de către Prof. Lambros COULOUBARITSIS pe tema – „La valeur universelle des pratiques catalogiques”. La final, participanții au avut ocazia să-și adreseze întrebări și să se exprime liber pe temele prezentate, discuția concentrându-se pe motivul semnelor și a semnificațiilor simbolice. Ziua s-a încheiat printr-un cocktail la Ambasada României în Regatul Belgiei.
Sesiunea de comunicări a continuat sâmbătă 17 iunie pe teme ce au variat de la istoria nescrisă în cazul comunismului în România, la influența universului digital asupra protestelor împotriva sistemului de guvernare din România și până la genealogia din saga islandeză “Íslendingabók”, și s-a încheiat printr-o intervenție a doamnei Conf. Dr. Drs. Alice Toma, lucrările urmând să fie publicate în revista „DICE”, prin amabilitatea Dlui Prof. Petre Gheorghe BÂRLEA.
Activitatea a fost sprijinită de Institutul Cultural Român, Institutul Limbii Române, Fnrs (Fonduri de cercetare științifică), phiLIxte („Centru de cercetare al Facultății de Litere, Traducere și Comunicare a Universității Libere din Bruxelles”), Centrul de cercetare lingvistică „Ladisco” și ULB.
Catalogue et architecture du savoir

Marsilia, Franța- Dor de Eminescu
2017-06-10
Fidel misiunii sale, Lectoratul de Limba română din Universitatea Aix-Marseille a organizat în data de 10 iunie 2017, împreună cu Casa Românească din Marsilia și beneficiind de sprijinul Consulatului General al României la Marsilia, concursul de muzică și poezie Dor de Eminescu. Dedicat împlinirii a 128 de ani de la moartea poetului, concursul s-a adresat atât studenților lectoratului cât și membrilor asociațiilor românești din regiune.
Aix Marseille afis casa romaneasca

Lisabona, Portugalia- Ateliere de limba română și activități de promovare a culturii române
2017-05-30
Ateliere de limba română și activități de promovare a culturii române
la Universitatea din Lisabona
În luna mai 2017 a avut loc primul „Eveniment de Multiplicare” din cadrul proiectului Oportunidance – Dance Your Way to Other Cultures[1] (www.oportunidance.eu), coordonat de Conf. Dr. Roxana Bârlea, lector de limba română la Universitate din Geneva, Confederația Elvețiană.
Acesta a constat în ateliere de limbi străine – română, franceză, engleză, spaniolă, portugheză și catalană –, activități de comunicare interculturală și cursuri de dans, predate în limbile proiectului. Obiectivul general a fost promovarea limbilor și culturilor din țările implicate în proiect (România, Belgia, Spania și Portugalia), precum și consolidarea competențelor interculturale și de intercomprehensiune în limbi romanice ale participanților.
În eveniment au fost implicați 60 de cursanți din țările menționate – studenți ai lectoratelor de română de la Universitățile din Lisabona, Geneva și Bruxelles, dar și alți adulți interesați de dialogul cultural.
O echipă formată din 21 profesori, printre care se numără și cele trei lectorițe de la universitățile menționate (Conf. Dr. Roxana Bârlea, Lect. Dr. Roxana Ciolăneanu, Conf. Dr. Alice Toma) au animat activități și jocuri interculturale specifice proiectelor de educație non-formală. Acestea au fost concepute în completarea exercițiilor interactive de pe platforma proiectului (www.oportunidance.ase.ro).
Evenimentul s-a încadrat în categoriile „Activități de promovare a limbii, culturii şi civilizației române” și „Elaborare de materiale didactice şi auxiliare” din fișa postului lectorilor.
În această vară vor urma și alte două activități similare, la Bruxelles (30 iunie-3 iulie) și București (1-3 septembrie).
Evenimentul în imagini:
https://www.youtube.com/watch?v=PJqMmaDBYZQ
https://www.youtube.com/watch?v=YKN50LDdgx0
https://www.youtube.com/watch?v=muZCj7lRpU4
[1][1] Nr. 2015-1-RO01-KA204-015155. Proiect finanțat de Uniunea Europeană prin Programul ERASMUS+, Acțiunea-cheie 2, Parteneriate Strategice pentru Educația Adulților.
AFIȘ

Diplomă de onoare pentru lectorul român de la Universitatea din Veliko Târnovo la încheierea activității
2017-05-25
Universitatea ”Sfinții Chiril și Metodiu” din Veliko Târnovo a organizat, ca în fiecare an la sfârșit de ciclu universitar, când se sărbătorește și ”Ziua Culturii Bulgare” (24 mai), o festivitate de absolvire în cadrul căreia au fost înmânate 550 de diplome de licență absolvenților Facultății de Istorie, ai Facultății de Geografie și ai Facultății de Filologie.
În cadrul aceleiași ceremonii, dr. Ruxandra Lambru, de mai mulți ani lector de limba română la Universitatea din Veliko Târnovo, a primit cu ocazia încheierii mandatului o diplomă de mulțumire din partea Rectorului pentru ”serviciile sale în cadrul lectoratului și pentru contribuția la viața academică a Universității și la prestigiul acesteia”.
Știrea a apărut pe site-ul Universității din Veliko Târnovo, în presa locală (”Darik News”, ”Borba”), precum și într-o știre a Agenției BTA.

Veliko Târnovo, Bulgaria- diplomă de onoare pentru lectorul român
2017-05-25
Diplomă de onoare pentru lectorul român de la Universitatea din Veliko Târnovo la încheierea activității
Universitatea ”Sfinții Chiril și Metodiu” din Veliko Târnovo a organizat, ca în fiecare an la sfârșit de ciclu universitar, când se sărbătorește și ”Ziua Culturii Bulgare” (24 mai), o festivitate de absolvire în cadrul căreia au fost înmânate 550 de diplome de licență absolvenților Facultății de Istorie, ai Facultății de Geografie și ai Facultății de Filologie.
În cadrul aceleiași ceremonii, dr. Ruxandra Lambru, de mai mulți ani lector de limba română la Universitatea din Veliko Târnovo, a primit cu ocazia încheierii mandatului o diplomă de mulțumire din partea Rectorului pentru ”serviciile sale în cadrul lectoratului și pentru contribuția la viața academică a Universității și la prestigiul acesteia”.
Știrea a apărut pe site-ul Universității din Veliko Târnovo, în presa locală (”Darik News”, ”Borba”), precum și într-o știre a Agenției BTA.

Limba română în lume. Convergențe europene în lingvistica și literatura română
2017-05-20 08:00 - 2017-05-25 17:00
Convergențe europene în lingvistica și literatura română

A 7-a ediție a întâlnirii lectorilor a fost organizată la Universitatea din Viena și Universitatea ELTE din Budapesta în 20-25 mai 2017. Institutul Limbii Române a avut o bună colaborare cu cele două universtăți etalon ale Europei centrale și a primit sprijin de la Ambasadele și Institutele culturale din cele două țări.
Includerea Europei centrale în parcursul pe care și l-a conturat tot mai pregnant evenimentul ”Limba română în lume”a avut ca rezultat direct creșterea interesului pentru limba și literatura română în acest spațiu cultural atât de generos.
La evenimente au participat specialişti din România şi din străinătate, lectorii Institutului Limbii Române, oameni de cultură atât din țară cât și din străinătate, scriitori, profesori de limbă şi literatură, studenţi la filologie și un numeros public interesat de lingvistica, literatura şi cultura română.
Conferința a inclus, în dezvoltări specifice, 4 direcții de dezbatere:

Lingvistică – Europenizarea limbii române
Literatură – Despre limite. Literatura în timpul frontierelor
Cultură și civilizație – Influențe și interferențe europene în cultura română
Traduceri – Valențe europene ale literaturii române contemporane

Evenimentele care au adunat câteva sute de participanți, au cuprins 2 conferințe individuale, 3 prezentări în cadrul unui atelier de dezbateri profesionale și altele 3 în cadrul unui workshop tematic, 6 conferințe în plen și 55 de lucrări prezentate pe secțiuni ca și nenumărate dezbateri, întâlniri cu scriitori, momente artistice, prezentări ale studenților, etc.
AFIS 2017 Author: Lenovo2 « ‹ de 16 › »

A VI-a ediție a Conferinței dedicate studiilor românești la Universitatea din Lisabona
2017-05-18
Traducerea intersemiotică: traducere sau transducere?
Cea de-a șasea ediție a Conferinței dedicate studiilor românești la Universitatea din Lisabona a avut loc joi, 18 mai 2017, în Amfiteatrul III al Facultății de Litere a Universității din Lisabona (FLUL). Conferința a fost organizată, ca în fiecare an, de Lectoratul de Limba Română din cadrul Facultății de Litere a Universității din Lisabona în colaborare cu Institutul Cultural Român de la Lisabona.
Anul acesta, tema propusă a fost „Traducerea intersemiotică: traducere sau transducere?“, iar invitatul special al evenimentului a fost Prof. Dr. Emil Ionescu, Decanul Facultății de Litere a Universității din București. Acesta a susținut prelegerea cu titlul „Globalizare lingvistică și identitate națională“, care a beneficiat de un interes special din partea celor prezenți, interes concretizat prin nenumăratele întrebări și comentarii de la sfârșitul prelegerii.
Având în vedere că de-a lungul întregului an 2017 Ambasada României în Republica Portugheză, în colaborare cu ICR Lisabona, celebrează împlinirea a 100 de ani de relații diplomatice între România și Portugalia, unul din domeniile de creativitate românească prezentat publicului portughez în cadrul acestui proiect anual maraton este dedicat semioticii românești. În acest sens, în cadrul evenimentului de la Universitatea din Lisabona, Lect. dr. Roxana Ciolăneanu, lectorul de Română de la FLUL, a susținut prelegerea „100 de ani de semiotică românească“, punând accentul pe personalități precum Eugen Coșeriu, Emanuel Vasiliu și Solomon Marcus.
Semnalăm, de asemenea, aportul studenților din cadrul Lectoratului de Limba Română de la FLUL, care au tradus și subtitrat în portugheză ecranizarea schiței “Căldură Mare” de I. L. Caragiale, proiectată în finalul prelegerii Lect. dr. Roxana Ciolăneanu, spre deliciul celor prezenți, în scopul ilustrării unei situații de maximă confuzie în procesul de comunicare umană.
La eveniment au participat Dl. Profesor Paulo Alberto, decanul Facultății de Litere de la Universitatea din Lisabona și Ambasadorul României, Doamna Ioana Bivolaru, care în discursul său inaugural a felicitat Lectoratul pentru intensa activitate și pentru introducerea limbii române ca specializare B în cadrul specializării Traducere. În plus, doamna Ambasador a manifestat deschiderea ambasadei în susținerea inițiativelor Lectoratului și ale Institutului Cultural Român din domeniul academic și în sprijinirea schimburilor de studenți între România și Portugalia prin programele interguvernamentale ce se desfășoară între cele două țări. Aceste programe vor permite anul acesta participarea a cinci studenți portughezi la școlile de vară de limba română de la diverse universități din România (prin programele interguvernamentale) și a unui student la școala de vară de la Brașov prin proiectele ICR Lisabona.
